**Umil pretext**

*Adrian Păunescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ea este şi nu ştiu din ce pricină este,

sudoare cerească o hrăneşte mereu

ea este şi nu ştiu din ce pricină este

şi-atunci cred că pricina stelei sunt eu.

Ca un cal prima oară chemat pentru ham

mă învârt priponit de luminile sale,

mă învârt cu pământul în trândav nărav

şi bice mă bat peste tâmplele goale.

Necunoscuta mea bolnavă energie

pârtii deschide spre ceţosul ţărm,

gândindu-mă la cer mă nasc. Gândindu-mă

la cer, mai am curajul să adorm.

El este aici deasupra;de câte ori se mişcă,

pripoane reci de os aud foşnind în carne

şi fug atent pe axe de zgură încleiată-

măduva lui pe mine nu vreau să se răstoarne.

O, pântec presupus al zămislirii mele,

cerule virginal mereu,

lasă-mi închise tâmplele, să pot rămâne

umil pretext al unei stele, eu.